Η εξωσωματική κυκλοφορία στην παιδοκαρδιοχειρουργική
Creators: name: Ζαφειρούλη, Αναστασία Δημητρίου
Publisher: name: Aristotle University of Thessaloniki
Year: 2025
Subjects: Εξωσωματική κυκλοφορία
Παιδιατρικοί ασθενείς
Παιδοκαρδιοχειρουργική
Extracorporeal circulation
Pediatric patients
Pediatric cardiac surgery

description: Η εξωσωματική κυκλοφορία η οποία ξεκίνησε να αναπτύσεται στα μέσα του 20ου αιώνα, σχεδιάστηκε αρχικά με σκοπό τη διόρθωση συγγενών καρδιακών παθήσεων. Η ιστορία της χαρακτηρίζεται από μία συνεχή διαδοχή τεχνολογικών εξελίξεων, οι οποίες έπαιξαν καθοριστικό ρόλο στην πρόοδο της Παιδοκαρδιοχειρουργικής. Σκοπός της διπλωματικής εργασίας ‘‘΄Εξωσωματική κυκλοφορία στην παιδοκαρδιοχειρουργική’’ είναι να εστιάσει στις ιδιαιτερότητες και προκλήσεις της εφαρμογής της εξωσωματικής κυκλοφορίας στους παιδιατρικούς ασθενείς. Στην παρούσα εργασία αναλύονται κρίσιμες διαφορές στη φυσιολογία μεταξύ παιδιών και ενηλίκων, στις τεχνικές καθετηριασμού, στον υπολογισμό της βέλτιστης κυκλοφορικής παροχής, στον σχεδιασμό του κυκλώματος, καθώς και στις στρατηγικές για τη διαχείριση της υποθερμίας, της προστασίας του εγκεφάλου και του μυοκαρδίου. Οι φυσιολογικές και ανατομικές διαφορές μεταξύ παιδιών και ενηλίκων επηρεάζουν τη χειρουργική προσέγγιση και την μετεγχειρητική φροντίδα. Το καρδιαγγειακό σύστημα των νεογνών και βρεφών χαρακτηρίζεται από ένα ανελαστικό μυοκάρδιο, ενώ η καρδιακή παροχή βασίζεται περισσότερο στον ρυθμό παρά στον όγκο παλμού. Επιπλέον, το αναπνευστικό, νευρικό και ουροποιητικό σύστημα παρουσιάζουν ανωριμότητα. Η ανάλυση των τεχνικών καθετηριασμού επικεντρώνεται στη σωστή επιλογή και εφαρμογή φλεβικών και αρτηριακών καθετήρων για τη διασφάλιση επαρκούς αιματικής ροής και την ταυτόχρονη μείωση των διεγχειρητικών επιπλοκών. Επιλέον, παρουσιάζεται η μέθοδος Goal-Directed Perfusion (GDP), που επιτυγχάνει τη βέλτιστη αιμάτωση και οξυγόνωση των ιστών μέσω παρακολούθησης παραμέτρων, όπως η παροχή και κατανάλωση οξυγόνου (DO2/VO2). Αναλύεται επίσης ο σχεδιασμός παιδιατρικών κυκλωμάτων εξωσωματικής κυκλοφορίας, με έμφαση στη μείωση του όγκου πλήρωσης και την προσαρμογή στα ιδιαίτερα χαρακτηριστικά των παιδιών. Η υποθερμία και οι στρατηγικές νευροπροστασίας χρησιμοποιούνται για τη μείωση των νευρολογικών επιπλοκών, ενώ η προστασία του ανώριμου μυοκαρδίου βασίζεται κυρίως σε αιματηρά καρδιοπληγικά διαλύματα, τα οποία έχει αποδειχθεί ότι υπερέχουν στον περιορισμό της μυοκαρδιακής βλάβης. Συνολικά, η εξωσωματική κυκλοφορία στην παιδοκαρδιοχειρουργική απαιτεί εξατομικευμένη προσέγγιση, λαμβάνοντας υπόψη τις μοναδικές ιδιαιτερότητες των παιδιών, για τη βελτίωση των μετεγχειρητικών αποτελεσμάτων.
description: Extracorporeal circulation, which began developing in the mid-20th century, was initially designed to correct congenital heart defects. Its history is marked by a continuous sequence of technological advancements that played a pivotal role in the progress of pediatric cardiac surgery. The purpose of the thesis titled "Extracorporeal Circulation in Pediatric Cardiac Surgery" is to focus on the peculiarities and challenges of applying extracorporeal circulation in pediatric patients. It analyzes critical differences in physiology between children and adults, catheterization techniques, optimal flow calculation, circuit design, as well as strategies for managing hypothermia, brain protection, and myocardial preservation. The physiological and anatomical differences between children and adults significantly affect surgical approaches and postoperative care. The cardiovascular system of children is characterized by non-compliant myocardium, with cardiac function relying more on heart rate than stroke volume. Additionally, the respiratory, nervous, and urinary systems exhibit immaturity. The analysis of catheterization techniques focuses on the proper selection and application of venous and arterial catheters to ensure adequate blood flow and to minimize complications. The Goal-Directed Perfusion (GDP) method is presented, achieving optimal tissue perfusion and oxygenation through the monitoring of parameters such as oxygen delivery and consumption (DO2/VO2). The design of pediatric extracorporeal circuits is also analyzed, emphasizing minimizing priming volume and tailoring circuits to the unique characteristics of children. Hypothermia and neuroprotection strategies are employed to reduce neurological complications, while the preservation of the immature myocardium relies on cardioplegic solutions and techniques to maintain contractility. Overall, extracorporeal circulation in pediatric cardiac surgery requires a personalized approach, considering the unique characteristics of children, to improve postoperative outcomes.